b"\n_START_ARTICLE_\nAlcal\xc3\xa1 de Henares\n_START_SECTION_\nHistorie\n_START_PARAGRAPH_\nByen har v\xc3\xa6rt bosatt siden kobberalderen. Romerne erobret omr\xc3\xa5det i det f\xc3\xb8rste hundre\xc3\xa5ret f.kr. og bygde byen Complutum n\xc3\xa6r den tidligere keltiberiske bebyggelsen Iplacea. Dermed var dette den eneste romerbyen i regionen rundt Madrid. Med 10\xc2\xa0000 innbyggere n\xc3\xa5dde han status som Municipium og hadde flere institusjoner. Etter at Romerriket falt, kom byen under_NEWLINE_vestgoterne. Den ble etterhvert mindre viktig, men en del pilegrimer kom hit for \xc3\xa5 bes\xc3\xb8ke St. Justo og Pastor._NEWLINE_Maurerne erobret den vestgotiske byen i 711, og grunnla en ny bebyggelse. De bygde en al-qal'a, som betyr \xc2\xabcitadell\xc2\xbb p\xc3\xa5 arabisk, p\xc3\xa5 en n\xc3\xa6rliggende \xc3\xa5s, idag kjent som Alcal\xc3\xa1 la Vieja (Gamle Alcal\xc3\xa1). Den 3. mai 1118 ble han erobret tilbake av erkebiskopen av Toledo Bernardo de Sedirac for Castilla. De kristne kalte ham Burgo de Santiuste og bosatte seg i den opprinnelige romerske byen, mens den arabiske ble forlatt. Byen ble avst\xc3\xa5tt til bisped\xc3\xb8mmet i Toledo. Frem til slutten av reconquistaen hadde den kristne byen b\xc3\xa5de en j\xc3\xb8disk og en maurisk bydel, samt kjente markedsplasser. Den sentrale plasseringen gjorde at kongene av Castilla ofte bes\xc3\xb8kte byen n\xc3\xa5r de var p\xc3\xa5 reiser. _NEWLINE_En gang i 1480-\xc3\xa5rene hadde Kristoffer Columbus det f\xc3\xb8rste m\xc3\xb8tet med kong Ferdinand og Isabella, som finansierte reisen hans til Amerika, i byen._NEWLINE_Byen ble hardt skadet under den spanske borgerkrigen."